KYK: Ontmoet die nuwe Nina in Fiela Se Kind
JY LEES NOU KYK: Ontmoet die nuwe Nina in Fiela Se Kind
Die nuwe Bad Boys-fliek is hier – hoekom het dit so lank geneem?
Melissa Willering speel Nina in Fiela Se Kind. .
Sy het die kassie gegroet, maar is eersdaags te sien in haar eerste fliekrol as Nina in Fiela Se Kind
Tyd om vlerke te sprei
Melissa was pas uit matriek toe sy drie jaar gelede die rol van Chrissie Bekker in Getroud met Rugby losslaan. Sedertdien het Chrissie van ’n skooldogter tot ’n jong vrou gegroei.
“Sy het deur soveel lewensfases gegaan. Dit was nooit ’n vervelige rol om te vertolk nie,” sê Melissa (21). “Dit was ’n moeilike besluit om die sepie te groet, maar ek wil nie net as Chrissie Bekker bekendstaan nie. Ek het gevoel die tyd is reg om nuwe geleenthede te verken.”
En een so ’n geleentheid het oor haar pad gekom: Van 13 September is sy te sien in Fiela Se Kind. Ná 31 jaar sal dié verhaal weer op die silwerskerm wys en Melissa speel Nina van Rooyen, die eiesinnige boskind met die woeste hare wat nie bang is om haar stem dik te maak nie.
Ek mag uiteindelik hierdie nuus deel! Dit was nog altyd ‘n droom van my om in ‘n Dalene Matthee meesterstuk te speel. En ek kan met dankbaarheid sê dat ek die voorreg het om vir Nina van Rooyen nuwe lewe te gee op 13 September 2019!!??
A post shared by Melissa Willering (@melissawillering) on May 13, 2019 at 2:05am PDT
Groet met ’n traan
Melissa het einde Maart haar laaste tonele vir Getroud met Rugby verfilm. “Toe die regisseur cut skree en almal my op die stel groet, het ek in trane uitgebars. Jy groet nie net jou karakter nie; jy groet ’n plek en mense wat drie jaar lank daagliks ’n groot rol in jou lewe gespeel het.”
Die eerste fliekweergawe van Fiela Se Kind is nege jaar voor Melissa se geboorte uitgereik. Sy was ’n leerder aan die Gereformeerde Hoërskool Dirk Postma in Pretoria toe sy die rolprent die eerste keer gekyk het.
Melissa in ’n toneel uit dié fliek.
Sy erken dit was ’n uitdaging om die rol van die ikoniese boskind, wat in die 1998-weergawe deur Marchelle Verwey vertolk is, te speel. “Dis groot skoene om vol te staan. Die draaiboek is aangepas en ek het probeer om my eie stempel op Nina af te druk.
“Ons verskil baie, maar ons het darem een ooreenkoms: ons liefde vir die bos. Sy is ook ’n taai karakter en ek bewonder hoe sy nie bang is om haar sê te sê nie.”
Die toneelgogga byt
Melissa het in Pretoria grootgeword en is die oudste van Pieter en Elsabé Willering se twee kinders. “Ek het ’n jonger broer, Bertus (14).”
Sy het op laerskool gimnastiek beoefen en as akrobaat uitgeblink. Dis waar haar liefde vir die verhoog ontwikkel het.
“Ek het eers in gr. 8 dramaklasse begin neem. Ek is ’n introvert en was baie skaam. My ouers het gedink drama sal my help om uit my dop te kruip. Ek was dadelik gek daaroor.”
Melissa saam met haar kêrel, Regardt Botha.
Agter die kameras In Getroud met Rugby het Chrissie en haar kêrel, Daniël (Stefan Vermaak), besluit om oorsee te reis. Melissa is in die regte lewe in ’n verhouding met die regisseur Regardt Botha.
“Ons het mekaar twee jaar gelede by die kykNET Silwerskermfees in Kaapstad ontmoet. Hy maak my baie gelukkig en is my beste vriend.”
Tussen haar toneelspel deur is sy ’n finalejaarstudent in sielkunde aan Unisa.
“Ek wil graag in reekse en nog rolprente speel. Ek droom ook daarvan om eendag my eie flieks en ’n reisreeks oor Afrika te vervaardig.”
Ek is baie skaam en ’n groot introvert. Ek is glad nie soos wat mense my as Chrissie leer ken het nie. Ons verskil baie van mekaar.
Ek hou niks van kos maak nie en weet ook nie hoe nie.
Ek het Nederlandse bloed. My pa is in Nederland gebore en dit is ook een van my gunstelingbestemmings om te besoek.
Ek is nogal ’n nerd. Ek beplan om my doktorsgraad in sielkunde te doen.
Ek is kunstig en ek teken en skilder graag.
Wat eet jy nie? Agurkies en olywe.
Wat is jou geheime plesiertjie? Chick-flieks. Ek geniet ’n goeie tranetrekker soos The Fault in Our Stars.
Watter ster het jou al in ’n waas gelaat? Ek bewonder Rolanda Marais. Ek wil baie graag eendag saam met haar werk.
Wat is jou gunstelingblad om op Instagram te volg? The Bucket List Family. Dis ’n gesin wat die hele wêreld platreis.
Foto's: Chanél van der Merwe, Verskaf, Instagram/@melissawillering
Meer oor: melissa willering| sepie| getroud met rugby| fiela se kind| fliek
Aktrise transformeer: Van Getroud met Rugby tot Fiela Se Kind
Akteur Wayne Smith praat oor sy rol in Fiela Se Kind
Van Fiela se kind tot Hot Pursuit – dís als op TV
Fiela se kind is soek: Is jou seun dalk die nuwe Benjamin Komoetie?
Wat op aarde het geword van ‘Fiela se kind’?
Eksklusief: Legendariese Shaleen Surtie-Richards gesels oor haar nuwe fliek